b'\n_START_ARTICLE_\nCroix de Guerre (Luxembourg)\n_START_PARAGRAPH_\nCroix de Guerre er betegnelsen p\xc3\xa5 to krigsdekorasjoner som tildeles i Luxembourg, den ene for innsats under den andre verdenskrig, den andre for allmenn krigsinnsats. Utmerkelser med samme navn finnes ogs\xc3\xa5 i Frankrike og Belgia.\n_START_SECTION_\nKrigskorset 1940\xe2\x80\x931945\n_START_PARAGRAPH_\nCroix de Guerre 1940\xe2\x80\x931945 ble innstiftet av storhertuginne Charlotte 17. april 1945 til bel\xc3\xb8nning av milit\xc3\xa6rt og paramilit\xc3\xa6rt personell, som utmerket seg i kampen for befrielse av Luxembourg under krigen 1940 til 1945. Utmerkelsen kunne i s\xc3\xa6rlig tilfelle tildeles utledninger._NEWLINE_Utmerkelsen er utformet som et malteserkors kronet med en storhertuglig krone og utstyrt med to korslagte sverd. Korset er i bronse. P\xc3\xa5 framsiden b\xc3\xa6rer det en kronet C, p\xc3\xa5 baksiden \xc3\xa5rstallet 1940. Korset er opphengt i et m\xc3\xb8rkt bl\xc3\xa5tt b\xc3\xa5nd med fem oransje striper. Bl\xc3\xa5tt og oransje er fargene til det storhertuglige dynasti. Utmerkelsen ble tildelt av regjerende monark etter innstilling fra forsvarsministeren.\n_START_SECTION_\nKrigskorset\n_START_PARAGRAPH_\nCroix de Guerre ble innstiftet 9. mai 1951 av storhertuginne Charlotte til bel\xc3\xb8nning av milit\xc3\xa6rt eller paramilit\xc3\xa6rt personell som i krigstid utmerker seg med s\xc3\xa6rlig mot. Den kan ogs\xc3\xa5 tildeles utlendinger. Utdeling kan ogs\xc3\xa5 skje posthumt._NEWLINE_Utformingen er n\xc3\xa6rmest identisk med Croix de Guerre 1940\xe2\x80\x931945. Ogs\xc3\xa5 Croix de Guerre best\xc3\xa5r av et malteserkors i bronse, med storhertuglig krone og med korslagte sverd. I midten av korset er det plassert en kronet C. Baksiden har en eikekrans. Croix de Guerre kan ogs\xc3\xa5 tildeles med tilleggsutmerkelsen palme. Korset er opphengt i et m\xc3\xb8rkt bl\xc3\xa5tt b\xc3\xa5nd med fem oransje striper._NEWLINE_Utmerkelsen tildeles av regjerende monark etter innstilling fra forsvarsministeren.'